b'\n_START_ARTICLE_\nLeva scena\n_START_SECTION_\nOzadje\n_START_PARAGRAPH_\nPri nastajanju albuma je sodelovala zasedba Mitja Kavec (bas), Rok Gerbec in Mike Willford (pihalna sekcija), Marino Legovi\xc4\x8d (klaviature) ter Jadran Ogrin (kitare in klaviature), ki je album tudi produciral. Brane Zorman je poskrbel za elektronsko podlago, pri \xc4\x8demer so bili \xc2\xbbsampli\xc2\xab\xc2\xa0in \xc2\xbbloopi\xc2\xab\xc2\xa0skoraj v celoti vzeti od tujih producentov, zvo\xc4\x8dno jih je dopolnila predvsem Kav\xc4\x8deva bas linija. Celoten ustvarjalni proces je zaznamovala improvizacija, zato nekatere skladbe delujejo nedodelane.\n_START_SECTION_\nVpliv\n_START_PARAGRAPH_\nJe prvi slovenski hip hop album, ki je ob izidu razburkal slovensko glasbeno sceno, predvsem zaradi eksplicitnih besedil, v katerih si je avtor privo\xc5\xa1\xc4\x8dil nekatere popularne, a po njegovem mnenju bedne izvajalce (predvsem v naslovni skladbi). Skladb, s katerih je promoviral prihajajo\xc4\x8di album, zaradi tega ve\xc4\x8dje radijske postaje niso hotele predvajati, redno pa so bile na sporedu Radia \xc5\xa0tudent in takrat novonastalih postaj Gama MM ter Radio Salomon. Po izidu je prodaja presegla pri\xc4\x8dakovanja zalo\xc5\xbenika, zato je iz\xc5\xa1lo ve\xc4\x8d ponatisov, skupno 5000 izvodov na CD-ju in 1000 na kaseti. Ob peti obletnici je iz\xc5\xa1el \xc5\xa1e en ponatis, ki je bil prav tako razprodan. Uspeh albuma je Aliju Enu prinesel priznanje zlata nota za debitanta leta, ki pa ga je na podelitvi nepri\xc4\x8dakovano odklonil in s tem povzro\xc4\x8dil \xc5\xa1kandal.'